हस्सी की चमक से चेन्नई जीता, चैलेंजर्स की तीसरी हार  
चेन्नई सुपरकिंग्स ने अपने बड़े लक्ष्य का बखूबी बचाव करते हुए इंडियन प्रीमियर लीग में रॉयल चैलेंजर्स बेंगलुरू को 21 रन से हराया।
चेन्नई सुपरकिंग्स ने अपने बड़े लक्ष्य का बखूबी बचाव करते हुए इंडियन प्रीमियर लीग में रॉयल चैलेंजर्स बेंगलुरू को 21 रन से हराया।  चेन्नई की इस जीत के नायक उसके विदेशी रंगरूट रहे। ऑस्ट्रेलियाई माइकल हस्सी ने जहां बांग्लादेश दौरे की अपनी फार्म बरकरार रखते हुए नाबाद 83 रन बनाए वहीं श्रीलंकाई सूरज रणदीव और द. अफ्रीकी एल्बी मोर्कल ने दो-दो विकेट लिए जबकि न्यूजीलैंड के टिम साउथी ने प्रभावशाली गेंदबाजी की।  बांग्लादेश के खिलाफ 13 अप्रैल को ढाका में अंतिम एकदिवसीय मैच में 108 रन बनाने वाले हस्सी ने अपनी पारी के दौरान मुरली विजय (21 गेंद पर 31 रन), सुरेश रैना (16 गेंद पर 29 रन) और कप्तान महेंद्र सिंह धोनी (16 गेंद पर 22 रन) के साथ उपयोगी साझेदारियां की जिससे टॉस जीतकर पहले बल्लेबाजी करने उतरा चेन्नई सुपरकिंग्स पांच विकेट पर 183 रन बनाने में सफल रहा।  हार का क्रम तोड़ने को बेताब बेंगलुरू रॉयल चैलेंजर्स शुरू में ही मिले तीन करारे झटकों से आखिर तक नहीं उबर पाया तथा एबी डिविलियर्स (44 गेंद पर 64 रन) के प्रयास के बावजूद वह सात विकेट पर 162 रन ही बना पाया। चेन्नई की तीन मैच में यह दूसरी जीत है जबकि अपना चौथा मैच खेल रहे बेंगलुरू को लगातार तीसरी हार झेलनी पड़ी।  हस्सी ने आईपीएल के चौथे सत्र के अपने पहले मैच में ही पुल, लाफ्टेड शाट, स्वीप और स्लाग स्वीप से बेंगलुरू के गेंदबाजों की कड़ी परीक्षा ली। उन्होंने अपनी पारी में 56 गेंद खेली तथा 11 चौके और एक छक्का लगाया। आईपीएल के पिछले कुछ मैचों में बड़े लक्ष्य हासिल किए गए हैं लेकिन चेन्नई के गेंदबाजों ने हस्सी के प्रयास पर पानी नहीं फिरने दिया।